uta monsuta 


jan pona mute li pana e pali ona tawa ni. sina 

ona la sina pona a! jan Nowa, jan Alesi, waso 

Atemi, kala pona Tonyu, cile pa n-lle, jan Nijo, 
kulupu "lipu tenpo", jan Tepo, sina. 


soweli Kina li pali e sitelen sinpin. 


mi sijelo e lipu ni lon ma pi kulupu dxWdow?abs. 
tenpo ale la ona li lon ma ni. pona tawa ona. 
ona li awen lon. 


lawa CC BY-SA 4.0 li lawa e sitelen ale e toki ale 
lon lipu ni. 92021 mama pi uta monsuta. 


o kama pona 


tan jan Kalin 


lipu ni li kulupu pi toki monsuta. mi sijelo e ona. 
mi wile e ni: ona li pana e pilin monsuta tawa 
sina. 


ijo pi lipu ni li ken ike tawa sina. lipu "sona pi 
ike ken" li toki e ijo ni. 
sina sona ala e nimi pi ku suli ala la o lukin e lipu 


SKON AIMS. 


lipu "kon sitelen" li lon. lon lipu ni la sina ken 
sona e kon sitelen kepeken lukin ala. 


nanpa lipu 


o kama pona 3 
nanpa lipu 4 
uta 5 
poki wawa 9 
luka uta 12 
nasin kijetesantakalu pona 15 
o lukin ala e monsi 18 
sona pi ike ken 22 
kon sitelen 23 
kon nimi 23 


uta 


toki tan jan Nowa 
sitelen tan jan Alesi 


uta li lon. ni li uta kiwen. ni li uta moku kin. sina 
ken tawa insa uta ni. o jo e linja! o jo e linja la 
sina ken tawa anpa insa pi uta monsuta. o tawa 
lon kiwen. anpa. anpa. anpa. telo sijelo pi uta ni 
li wile moku e linja sina. sina o awen ala. sina 
awen la telo li moku e linja sina. 


linja sina li pakala. sina tawa anpa. tenpo lili la 
sina tawa ala. noka sina li pakala ala pakala? ken. 
ilo suno sina li pakala. pimeja li lon. pimeja 
monsuta li lon. uta li toki tawa sina anu seme? 
uta li toki e seme? uta li toki e ni: 


"jan lili o toki" 


"jan lili li moku mi" 


uta jan Nowa 


jan moli li lon poka sina. tenpo pini la uta ni li 
moku e jan moli ni. 


sina ken ala tawa sewi. tenpo pini la jan moli li 
ken ala tawa sewi. jan moli li awen. jan moli li 
kama moku. 


sina awen ala. sina tawa anpa. noka sina li pakala 
ala pakala? ken la sina tawa kepeken noka. sina 
ken ala kepeken noka la sina tawa anpa kepeken 
luka. anpa. anpa. anpa. 


o tawa insa sijelo pi uta monsuta ni. o kama tawa 
poki moku pi uta monsuta ni. anpa. anpa. anpa. 
anpa kepeken nasin pi moku tawa. sina moku 
tawa. 


jan moli mute li lon poki moku ni. sijelo kiwen li 
moku lon tenpo ale. moku li pona tawa uta kiwen 
ni. sina pona tawa monsuta kiwen ni. monsuta li 
pali e kalama lili. monsuta li pilin pona. 


"jan lili o sina moku tawa mi" 
"mi moku e sina" 


pimeja li ale. sina sona ala e suno e sewi. sina 
sona taso e pimeja e monsuta. 

uta jan Nowa 


sina lon insa pi poki moku. sina ken ala tawa. 
sina anpa. telo sijelo pi pakala moku li lon anpa 
sina. ona li ike e sina. ona li moku e selo sina. 
sina ken ala ken kalama? sina ken ala ken tawa” 
ken ala. tenpo open la sina moli. tenpo pi kama 
insa uta ni la sina moli. monsuta li moku e moku 
ona. monsuta li moku e sina. 


monsuta li wile moku e ale. 


jan Alesi 


poki wawa 


tan waso Atemi 


ijo mute li lon ma ni la sina ken wile ala e ona ale 
sina ken weka e ona kepeken pali wawa 


mi pana e sona pi pali ni tawa sina 


sina wile pali wawa e ni la sina wile e ijo mute 
poki o lon 
tomo o lon 


wile lape o lon 


poki wawa waso Atemi 


poki la moku pona li lon ona lon tenpo pini 
kin la kon li ken ala weka tan ona 

o weka ala e jaki ona 

o pana e ijo tawa poki ni 

ijo ni li ken mute 

ijo o suli taso tawa sina tawa ijo majuna 


o pini e poki 


sina sona e ijo majuna 

ona li ike la poki li weka e ona 

o pana e poki tawa tomo 

o toki e ijo majuna e ike ona e weka ona 
sina kama lape pilin tan ni 

o moku e telo pona tawa lape 


lape li pini la ijo majuna li weka tan tomo sina 

poki wawa waso Atemi 


pilin sina la o weka e poki lon tenpo kama 
o pakala e poki o pana e insa ona tawa ma 
ijo insa li ken ike e ma la o weka ala e ona 


pakala poki en weka insa la o pali sin e poki 
wawa 


akil 


luka uta 


toki tan kulupu jan 
ante toki tan soweli Kina tan jan Kalin 


tan mama la "mi tawa!" 
mi toki e ni: "o tawa pona! mi olin e sina!" 


mi en soweli tomo mi li taso lon tomo. ni li nasa 
tawa mi. mi wile e sona sin, la mi lukin e ilo sona 
mi. ona li toki e ni: 


"lon ma tomo Sijata la jan li moli e jan ante. jan 
lawa li alasa e ona. sina sona e lon ona, la o toki 
tawa jan lawa. o awen e sina. jan ni li ike." 


mi pilin monsuta tan ni: mi lon ma Sijata. 


mi len e lupa tomo ale. mi tawa supa lape mi. 
soweli li tawa anpa supa. mi luka e ona. ona li 

luka uta soweli Kina en jan Kalin 


uta lili e luka mi la mi pilin pona. ona li soweli 
pona. 


mi kama lape. pilin ike li lon lape mi. 


mi kama lape ala tan kalama nasa. pimeja wawa 
li lon tomo. 


mi ken ala lukin. mi pilin monsuta. 


mi wile pilin pona, la mi luka e soweli. ona li uta 
sin e luka mi. mi pilin awen. mi ken kama lape 
sin. 


tenpo suno li kama! mi kama lape ala. mi wile 
pona e sijelo mi la mi tawa tomo telo. 


taso... mi lon insa ona, la mi pilin ike wawa. 
mi kalama suli. mi lukin e ni: 

soweli mi li moli. 

sitelen li lon anpa kepeken telo loje soweli. 


ona li toki e ni: 

luka uta soweli Kina en jan Kalin 


"JAN LI KEN UTA KIN." 


MO 
KY 


ni li ante toki. toki Inli la, nimi ona li toki "The 
Licked Hand". ona li sona mute lon ma Mewika. 

nasin 
kijetesantakalu pona 


tan kala pona 'Tonyu 


sina wile e kijetesantakalu tomo la o tawa 
tomo esun. taso o toki ala e wile sina. 
kijetesantakalu li wile e sina la ona li toki e 
ni. 


o lukin ala e kijetesantakalu lili - ona la jan 
sin li ike. 


sina wile e kijetesantakalu, taso 
kijetesantakalu ala li wile e sina, la o weka. 
mun sewi li toki e ni. monsuta li kama la o 
open ala e oko sina - ni li ken pona lili e pilin 
sina. 

nasin kijetesantakalu pona kala pona Tonyu 


4. tenpo li pimeja la o tawa e kijetesantakalu 
sina tawa tomo sina. tenpo li walo la o tawa 
tomo pi mama sina. tenpo li pimeja sin la 
sina ken tawa e ona tawa tomo sina. taso o 
sona e ken ike. 


56. soweli ante li lon la o pana e ona tawa tomo 
ante. kijetesantakalu li wawa. 


6. jan ante li lon la sina wile tawa e ona kin 
tawa tomo pi kijetesantakalu ala. 


7. tenpo li pimeja sin la o weka. kijetesantakalu 
li wile e ma. ona li wile sona e lon pi ijo ale pi 
tomo sina. ni li pona tawa alasa ona. 


8. sina lape la o pana e ilo pi suno laso lili tawa 
ona. ni li pona tawa oko ona. ona li ken lukin 
e monsuta. 


9. mu suli li weka e lape tan sina la o open ala e 
oko. ona li ken lukin e sina. o awen; 
kijetesantakalu sina li awen alasa. 


10. sina open e oko sina la ale li pini. 

nasin kijetesantakalu pona kala pona Tonyu 


IE. 


12. 


13. 


14. 


15. 


16. 


17: 


sina kute e kalama pi luka kijetesantakalu la 
o tawa ona. o lukin ala tawa tomo pimeja. o 
luka e kute pi kijetesantakalu sina. o tawa 
lape sin. 


sina lukin tawa tomo pimeja la o moli powe 
lon supa anpa. pona la ona li ken ala lukin e 
sina. o lape lon supa anpa. 


lupa tomo sina li open la o pini sin e ona 
kepeken wawa. sina wile ala kute e utala. 


sina kama tan lape la o tawa lape sin. 


kijetesantakalu sina li weka e lape sina 
kepeken luka la sina ken kama tan lape. utala 
li pini. monsuta li ken ala tawa tomo sina. 


o weka tan supa lape - kijetesantakalu li wile 
Sim. 


o tawa sin ala lon tomo esun kijetesantakalu. 
monsuta li ken kama sin tan ni. 


Ly 


o lukin ala e monsi 


toki tan cile pa n-lle 
sitelen tan jan Nijo 


tenpo pini mute la, kulupu li lon. kulupu ni li lili 
mute. jan lawa pi kulupu li jan Makalesi. ona li 
sona mute li lawa pona e kulupu. jan olin ona en 
ona li jo e jan lili wan. jan lili li jan Maku. ona li 
wile sona e ale li toki tawa jan ale. tenpo ale la, 
jan Maku li toki e ni: "ni li seme? tan seme la ni 
li lon? ma seme la ni li kama?" 


mama pi jan Maku li sona ala e ijo la jan Maku li 
tawa tomo pi jan Olopa. tomo ona li lon poka pi 
ma kasi suli. jan Maku li pilin ike tan ma kasi 
suli. taso, jan Olopa li pona mute tawa ona. jan 
Olopa li jo e linja pi pimeja walo. ona li sona e ijo 
nasa mute. jan Maku li toki tawa jan Olopa la jan 
Olopa li pana e sona pi ijo nasa tawa ona. ni li 

o lukin ala e monsi cile pa n-Ile 


pona tawa jan Maku. ona li wile sona e ijo nasa 
ale. 


tenpo suno wan la, jan Maku li kute e nimi sin. 
ona li sona ala e nimi ni. nimi ni li pana e pilin 
nasa tawa jan Maku. taso, jan Maku li wile sona e 
kon nimi. jan Maku li tawa jan Makalesi li toki e 
ni: "mama o, nimi 'monsuta' li seme?" 


tenpo ni la, jan Makalesi li lukin lon weka. tenpo 
lili la, ona li toki ni: "jan lili Maku o, sina o weka 
e sona tan nimi ni!" jan Maku li sona ala li toki: 
"mama o, tan seme la mi o toki ala e ni?" mama 
ona li toki wawa: "o kute tawa mi a! nimi ni li ike. 
o toki ala e ona. tenpo ni la, toki mi li pini. mi 
wile ala kute e nimi ni a!" 


jan Maku li tawa tan tomo. ona li toki insa. 
monsuta li seme? tan seme la mama pi jan Maku 
li wile ala toki e monsuta? tenpo pini la, mama 
ona li toki wawa ala tawa ona. jan Maku li toki 
insa la ona li open tawa. 


tenpo mute la, ona li lon poka pi tomo pi jan 
Olopa. jan Maku li tawa insa. jan Maku li toki 
tawa jan Olopa: "jan Olopa o, mi ken ala ken toki 
tawa sina tan nimi nasa?" jan Olopa li lukin e jan 

o lukin ala e monsi cile pa n-Ile 


Maku li toki: "jan lili Maku o, sina ken toki tawa 
mi lon tenpo ale tan ijo ale!" 


ni li pona mute tawa jan Maku. tan ni la, ona li 
toki: "jan Olopa o, sina sona ala sona e nimi 
'monsuta'? mama mi li wile ala toki e 'monsuta' 
a..." lukin pi jan Olopa li kama suli mute. ona li 
toki kepeken kalama lili: "jan Maku o, sina kute e 
nimi ni lon seme” jan pi nanpa lili li sona e ni!" 


jan Maku li toki insa e ni: 'mi sona ala. mi kute e 
monsuta lon seme?' tenpo ni la, jan Maku li pilin 
nasa. selo ona li pilin lete. jan Olopa li toki e ni: 
"jan Maku o kute tawa mi a! jan ale li pilin ike 
tan nimi ni. sina lukin nasa tan sama. sina pilin 
seme?" selo pi jan Maku li pana e telo lete. ona li 
wile taso tawa tan tomo. 


taso, jan Olopa li jo e luka ona li toki: "jan Maku 
o! sina o toki ala e nimi! sina o toki insa ala e 
nimi! tenpo kama la, sina tawa tomo sina la o 
lukin ala e ma kasi suli! ma kasi ni li pana e pilin 
nasa tawa sina, anu seme?" 


jan Maku li pilin ike mute lon tenpo ni. ona li 
toki: "tenpo ni la, mi wile ala sona e monsuta!" 
jan Olopa li toki wawa: "o toki ala e nimi! ... 

o lukin ala e monsi cile pa n-Ile 


tenpo seme li lon? suno li pini lon tenpo seme?" 
ona tu li lukin e sewi tan lupa. suno li anpa lon 
poka ma. 


tenpo pimeja li kama la, ona tu li kute e kalama 
nasa tan ma kasi. ona li kute sama e nimi. ona li 
kute e ni: "a a a! o lukin ala e monsi!" 


jan Nijo 


tenpo pini la, toki ni li lon "lipu kule". mama 
ona li ken e lipu sin ni. 

sona pi ike ken 


uta - toki li tawa sina. sijelo li pakala. jan li 
moli. jan li lon poki lili. 


poki wawa - ona li toki lili lon moku. 


luka uta - jan li uta e jan ante. jan ante li wile 
ala e ni. soweli li moli. telo loje soweli taso li lon 
sitelen. 


nasin kijetesantakalu pona - toki li tawa sina. 
monsuta li alasa e sina. 


o lukin ala e monsi - ala. 

kon sitelen 


sitelen sinpin: tenpo pimeja li lon ma pi kasi suli. 
mun li kipisi. mun lili mute li lon sewi. seli lili li 
lon. monsi seli la monsuta pimeja li lon. uta ona 

li sama sitelen pona pi nimi ni: "uta monsuta". 


uta: jan li tawa lon uta kiwen. uta kiwen li 
kama pimeja, li kama poki lili. kiwen li sama 
kiwen pi uta soweli. jan li pilin ike, li anpa. nimi 
ni li lon sitelen: "anpa. anpa. anpa." 


luka uta: sitelen pona li toki e ni: "jan li ken uta 


kin." ona li sitelen kepeken telo loje. 


o lukin ala e monsi: ma pi kasi suli pimeja li lon. 
oko lili loje mute li lon kasi. sinpin monsuta suli 
li lon sewi pi ma kasi. sitelen li toki e ni kepeken 
sitelen pona: "o lukin ala e monsi". 


kon nimi 
majuna - sin ala. ijo pi sike suno mute. 


powe - lon ala. 

